Document ID: 32008D0432

KOMISJONI OTSUS,
23. mai 2008,
millega muudetakse otsust 2006/771/EÜ lähitoimeseadmete raadiospektri ühtlustamise kohta
(teatavaks tehtud numbri K(2008) 1937 all)
(EMPs kohaldatav tekst)
(2008/432/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Euroopa Parlamendi ja nõukogu 7. märtsi 2002. aasta otsust nr 676/2002/EÜ Euroopa Ühenduse raadiospektripoliitika reguleeriva raamistiku kohta (raadiospektrit käsitlev otsus), (1) eriti selle artikli 4 lõiget 3,
ning arvestades järgmist:
(1)
Komisjoni otsusega 2006/771/EÜ (2) ühtlustatakse lähitoimeseadmete tehnilised tingimused.
(2)
Samas võidakse kiire tehnoloogilise arengu ja ühiskondliku nõudmise tõttu leida lähitoimeseadmetele uusi rakendusi, mille tõttu tekiks vajadus spektri ühtlustamistingimusi regulaarselt ajakohastada.
(3)
5. juulil 2006 andis komisjon Euroopa postside- ja telekommunikatsiooniadministratsioonide konverentsile (CEPT) alalise volituse (3) vastavalt otsuse nr 676/2002/EÜ artikli 4 lõikele 2, et ajakohastada otsuse 2006/771/EÜ lisa seoses tehnoloogiliste ja turusuundumustega lähitoimeseadmete valdkonnas.
(4)
Vastuseks sellele volitusele esitas CEPT 2007. aasta juulis aruande, (4) milles soovitas komisjonil muuta otsuse 2006/771/EÜ lisa mitmeid tehnilisi aspekte.
(5)
Seetõttu tuleks otsust 2006/771/EÜ vastavalt muuta.
(6)
Kõnealuses otsuses sätestatud tingimustel toimivad seadmed peavad samuti vastama Euroopa Parlamendi ja nõukogu 9. märtsi 1999. aasta direktiivi 1999/5/EÜ (raadioseadmete ja telekommunikatsioonivõrgu lõppseadmete ning nende nõuetekohasuse vastastikuse tunnustamise kohta) (5) nõuetele, et spektri kasutamine oleks tõhus ja hoitaks ära kahjulikud häired, mida tõendab kas ühtlustatud standardi nõuete või alternatiivse vastavushindamise korra täitmine.
(7)
Käesoleva otsusega ette nähtud meetmed on kooskõlas raadiospektrikomitee arvamusega,
ON VASTU VÕTNUD JÄRGMISE OTSUSE:
Artikkel 1
Otsuse 2006/771/EÜ lisa asendatakse käesoleva otsuse lisaga.
Artikkel 2
Käesolev otsus on adresseeritud liikmesriikidele.
Brüssel, 23. mai 2008.

Labels: 12
7